ለሦስት የሬድዮ ጣቢያዎች ፍቃድ መሰጠቱ ተገለጸ
አዲስ አበባ፡- የኢትዮጵያ ብሮድካስት ባለሥልጣን ለሦስት አዳዲስ የሬድዮ ጣቢያዎች ፈቃድ መስጠቱን አስታወቀ።
የባለሥልጣኑ ዋና ዳይሬክተር ዶክተር ጌታቸው ድንቁ በአገሪቱ የተለያየ ሃሳብና አመለካከት ያላቸው የመገናኛ ብዙኃን መበራከታቸው የኅብረተሰቡን የመረጃ አማራጮች ከማስፋቱ ባሻገር በተለያዩ አቅጣጫዎች ከጣቢያዎቹ ትምህርት እንዲያገኝ በማድረግ ረገድ ትልቅ ድርሻ ያለው በመሆኑ ፍቃዱ እንደተሰጣቸው ገልጸዋል።
እንደ ዋና ዳይሬክተሩ ገለጻ አዳዲሶቹ ጣቢያዎች በተሰጣቸው ኃላፊነት መሠረት ኅብረተሰቡን በቅንነትና በታማኝነት ማገልገል ይኖርባቸዋል፤ ራሳቸውን ከየትኛውም የፖለቲካ ወገንተኝነት ነፃ በማድረግም አገራዊ፣ ሕዝባዊና ሙያዊ ግዴታቸውን መወጣት ያስፈልጋል።
ባለሥልጣኑ የሚዲያ ልማትን ማሳደግና ማስፋፋት ላይ በትኩረት እየሰራ መሆኑን የተናገሩት ዋና ዳይሬክተሩ ከተሰጣቸው ኃላፊነት ውጪ በሚሰሩና ሕዝብን ከሕዝብ እንዲሁም ከመንግሥት ጋር በሚያጋጩ የመገናኛ ብዙኃን ላይ ሕጋዊ እርምጃ የሚወስድ መሆኑን ጠቁመዋል፡፡
በኢትዮጵያ በአጠቃላይ ከ72 በላይ የማህበረሰብ፣
 የግል (የንግድ) እና የሕዝብ የሬድዮ ጣቢያዎች ያሉ ሲሆን፤ 37 የቴሌቪዥን ጣቢያዎች እንዳሉም ከባለሥልጣኑ የተገኘው መረጃ ያመላክታል።
ፈቃድ ያገኙት ሬድዮ ጣቢያዎቹ ኢትዮ ዋርካ መልቲ ሚዲያ እና ኮሚኒኬሽን፣ ትርታ ትሬዲንግ ኃላፊነቱ የተወሰነ የግል ማህበር እና አዲስ ኦንላይን የሚዲያና የግብይት ሥራዎች ኃላፊነቱ የተወሰነ የግል ማህበር ናቸው።
አዲስ ዘመን ሰኔ 17/2012